Document ID: /roh_data/filtered/fineweb-2-filterrobots_roh.jsonl.gz/41176

Uniuns grischunas da sport vegnan sustegnidas da la Roger Federer Foundation tar l'integraziun d'uffants fugitivs en il manaschi da trenament e da concurrenza.
La Roger Federer Foundation metta a disposiziun totalmain 40 000 francs a las uniuns da sport en il Grischun. Cun quest engaschament vul la Roger Federer Foundation gidar da promover la sanadad dals uffants e dals giuvenils fugitivs che vivan ussa en il Grischun. Il sport haja in effect integrativ e prestia ina contribuziun impurtanta per il mantegniment da la sanadad psichica e fisica, motivescha la Roger Federer Foundation ses sustegn.
Il dretg d'ina contribuziun han uniuns da sport che pon cumprovar che uffants e giuvenils fugitivs dal sectur d'asil (requirentas e requirents d'asil, persunas admessas provisoricamain, fugitivas e fugitivs renconuschids, persunas cun status S che tschertgan protecziun) èn commembers da l'uniun. Nagina impurtanza n'ha il stadi d'origin da las fugitivas e dals fugitivs. Indemnisadas vegnan las contribuziuns da commembradi da las junioras e dals juniors respectivs, per regla il material da trenament ch'ellas ed els ston finanziar sezs sco er ils custs da licenza. Las dumondas per ulteriuras expensas motivadas vegnan examinadas en il cas singul. Indemnisadas na vegnan betg contribuziuns pauschalas, mabain mo cumparts da custs cumprovads effectivamain. Percunter pon vegnir inoltradas dumondas da contribuziuns pauschalas per la participaziun d'uffants fugitivs a champs da sport durant las vacanzas da scola. Activitads en il sectur dal sport da prestaziun na vegnan betg indemnisadas.
Las dumondas vegnan examinadas cuntinuadamain e pajadas per quartal
Las dumondas inoltradas vegnan examinadas cuntinuadamain. En cas d'ina decisiun positiva vegnan las contribuziuns pajadas quartal per quartal. Ina garanzia da pajament n'exista betg. Contribuziuns vegnan concedidas, fin che la limita totala da 40 000 francs è cuntanschida. En sia dumonda sto l'uniun confermar en scrit ch'ils custs respectivs na sajan betg vegnids e na vegnian er betg surpigliads tras autras varts.
Uffants e giuvenils en il focus
La Roger Federer Foundation è vegnida fundada l'onn 2003 da Roger Federer e vegn presidiada da Roger Federer. Ella sustegna projects da furmaziun tempriva en il sid da l'Africa ed en Svizra. En Svizra vegn il focus mess sin la promoziun motorica tempriva d'uffants ch'èn pertutgads da povradad.
Agiunta:
Formular da dumonda per contribuziuns da la Roger Federer Foundation
Infurmaziuns per las medias:
Post da communicaziun Ucraina dal chantun Grischun, e‑mail <email-pii>, tel. +41 79 716 22 95 (mo per collavuraturas e collavuraturs da las medias)
Infurmaziuns per uniuns (dumondas):
Myriam Keller, Servetschs psichiatrics dal Grischun, e‑mail <email-pii>
Responsabladad: Uffizi da migraziun e da dretg civil